Унэе мэкъумэщ хъызмэтым изэхэщэн кIагъэгушIущтых | Адыгэ Макъ\nУнэе мэкъумэщ хъызмэтым изэхэщэн кIагъэгушIущтых\nАвтор: Редакция\t/ 05.03.2019\t/ КЪЭБАРЫКlЭХЭР, ПОЛИТИКЭР, ЭКОНОМИКЭР\t/\nШъолъыр проектхэр пхырыщыгъэнхэм тегъэпсыхьагъэу къэралыгъо IэпыIэгъоу республикэм щарагъэгъотырэм зырагъэ­у­шъомбгъущт.\nРеспубликэм и ЛIышъхьэу КъумпIыл Мурат мэзаем и 25-м зэхищэгъэгъэ пресс-конференцием къызэрэщиIуагъэмкIэ, фермерхэм IэпыIэгъу ягъэгъотыгъэным, мэкъумэщ кооперацием зегъэушъобгъугъэным Адыгеим анаIэ щатырагъэтыщт, сомэ миллион 43-рэ ахэм апэ­Iуагъэхьанэу щыт.\nРеспубликэм ипащэ ишIошI­кIэ, унэгъо былымэхъо фермэхэмрэ унэе IэпыIэгъу хъызмэт­хэмрэ язэхэщэн къуаджэхэм хэхъоныгъэ ягъэшIыгъэнымкIэ, унагъом нахьыбэу хахъо иIэнымкIэ, Iофыр шIу алъэгъоу ныбжьыкIэхэр къэтэджынхэмкIэ амалышIухэм зэу ащыщых.\n«НыбжьыкIэхэр къуаджэхэм къадэкIыжьхэ тэ тшIоигъоп. Ау ащ пае IофшIэпIэ чIыпIэхэр зэхэщэгъэнхэ, къуаджэм щыIэ­кIэ-псэукIэ дэгъу дэлъын фае. Зыпкъ итэу къуаджэм хэхъоныгъэ езыгъэшIыщт программэхэм япхырыщын лъыдгъэкIотэщт, IэпыIэгъу хъызмэтхэр зиIэхэм тишIуагъэ ядгъэкIыщт. Ащ фэдэ шIыкIэм цIыфхэм шIуагъэ къафихьыщт. Яхахъо нахьыбэ зэ­рэхъущтым имызакъоу, кIэлэцIыкIухэри IофшIэным фагъэсэщтых. ЛIэуж пчъагъэхэр джащ фэдэу апIугъэх, хъызмэтымкIэ сянэ-сятэхэм садеIэзэ сэри сыкъэтэджыгъ», — къыIуагъ КъумпIыл Мурат.\nАдыгеим мэкъу-мэщымкIэ и Министерствэ къызэритыгъэмкIэ, 2019-рэ илъэсым зиIофшIэн езыгъэжьэщт фермерхэм мылъкукIэ нахь къафыдеплъыщтых.\n«Лэжьэнэу езыгъэжьэгъэкIэ фермерым проектым игъэцэкIэн пае пстэумкIи хъарджэу ышIы­хэрэм япроцент 30-м нахь мы­макIэр ежь имылъкоу тапэкIэ хилъхьан фэягъ. Мыгъэ былым пIашъэхэм яхъункIэ хъарджхэм япроценти 10 нахь макIэп ищыкIэгъэщтыр. НэмыкI IофшIэн лъэпкъхэр зэрахьанхэм пае процент 30-м ар къыщыкIэщтэп. Цумпэ лъэпкъхэр алэжьыхэ, куандэхэр къагъэкIыхэ, былым­хэр ахъухэ зыхъукIэ, аквакультурэхэмрэ къохэмрэ ахэмытхэу, IофшIэныр езыгъэжьэгъэкIэ фермерым иунэе мылъку ипроцент 20-м нахь мымакIэу Iофым къыхилъхьэмэ хъущт», — къыщаIуагъ республикэм мэкъу-мэщымкIэ и Министерствэ.\nФермерхэм грантхэр зэраратыщтхэм нэмыкIэу, унэгъо былымэхъо фермэхэм, мэкъу­мэщ потребительскэ кооперативхэм IэпыIэгъу ­арагъэгъотыщт. 2019-рэ илъэсым узэшIушIэн фэе чIыгухэр химическэ мелио­рацие ашIыщтых. Федеральнэ, шъолъыр бюджетхэм къахэ­кIыщт мылъкумкIэ ахъщэу агъэ­кIодыгъэм ипроцент 30-р къафызэкIагъэкIожьынэу щыт.\nРеспубликэм мэкъу-мэщымкIэ и Министерствэ къызэритыгъэм­кIэ, илъэсиблым къыкIоцI бюджетым имылъкоу сомэ миллон 511-рэ хъурэ грантхэр мэкъу­мэщышIэ хъызмэтшIэпIэ 240-мэ Адыгеим къащаратыгъ. Грантхэр зэратыгъэхэм сомэ миллион 765-рэ зытефэгъэ продукцие къахьыжьыгъ, IофшIэпIэ чIыпIэ 200-м ехъу зэхащагъ.\n2018-рэ илъэсым федеральнэ проекти 2-мэ ателъытагъэу сомэ миллиони 130-рэ хъурэ грант 51-рэ къыхагъэкIыгъ. 2019-рэ илъэсми джащ фэдиз грант къа­ратынэу рахъухьэх. Ащ нэмыкIэу къуаджэхэм зыпкъ итэу хэхъоныгъэ ягъэшIыгъэным пае сомэ миллиони 150-м ехъурэ федеральнэ мылъку Адыгеим къыфыхагъэкIыщт.